**národná rada slovenskej republiky**

VII. volebné obdobie

Číslo: PREDS-644/2017

**730a**

**Spoločná správa**

**výborov Národnej rady Slovenskej republiky o prerokovaní zákona zo 14. septembra 2017, ktorým sa mení a dopĺňa zákon č. 553/2002 Z. z. o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 730)**

**I.**

Predseda Národnej rady Slovenskej republiky svojím rozhodnutím zo 4. októbra 2017 č. 751 pridelil zákon zo 14. septembra 2017, ktorým sa mení a dopĺňa zákon č. 553/2002 Z. z. o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 730) doručený 3. októbra 2017 na prerokovanie

**Ústavnoprávnemu výboru Národnej rady Slovenskej republiky**

a

**Výboru Národnej rady Slovenskej republiky pre ľudské práva a národnostné menšiny.**

Ako gestorský určil Výbor Národnej rady Slovenskej republiky pre ľudské práva a národnostné menšiny, ktorý podá správu o výsledku prerokovania vráteného zákona vo výboroch.

**II.**

Z rozhodnutia prezidenta Slovenskej republiky o vrátení zákona zo 14. septembra 2017, ktorým sa mení a dopĺňa zákon č. 553/2002 Z. z. o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov vyplýva:

prezident Slovenskej republiky navrhuje, aby Národná rada Slovenskej republiky pri opätovnom prerokovaní zákon schválila so zmenami, ktoré sú odôvodnené v časti II a III a uvedené v časti IV rozhodnutia prezidenta č. 4381-2017-KPSR z 3. októbra 2017:

1. V čl. I sa vypúšťajú ôsmy bod, desiaty bod a jedenásty bod.

Doterajšie body sa primerane prečíslujú.

1. V čl. I dvanástom bode v § 12 ods. 4 písm. e) sa vypúšťajú slová „predsedu správnej rady a“.
2. V čl. I sa vypúšťa dvadsiaty bod § 12 ods. 8.

Doterajšie body sa primerane prečíslujú.

1. V čl. I dvadsiatom druhom bode § 14 ods. 1 sa vypúšťajú slová „písm. a) a b)“.

**III.**

Výbory predmetný zákon prerokovali v lehote určenej rozhodnutím predsedu Národnej rady Slovenskej republiky takto:

Ústavnoprávny výbor Národnej rady Slovenskej republiky zákon prerokoval a uznesením č. 290 z 10. októbra 2017 odporúčal vrátený zákon schváliť v pôvodnom znení.

Výbor Národnej rady Slovenskej republiky pre ľudské práva a národnostné menšiny zákon prerokoval a uznesením č. 65 taktiež odporúčal vrátený zákon schváliť v pôvodnom znení.

**IV.**

Gestorský výbor podľa § 90 ods. 5 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča**

Národnej rade Slovenskej republiky hlasovať

1. spoločne o pripomienkach prezidenta Slovenskej republiky v bodoch 1 až 4 uvedených v II. časti tejto správy **s odporúčaním gestorského výboru neschváliť**,
2. o zákone zo 14. septembra 2017, ktorým sa mení a dopĺňa zákon č. 553/2002 Z. z. o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 730) **s odporúčaním gestorského výboru schváliť** v pôvodnom znení.

Spoločná správa výborov bola schválená uznesením Výboru Národnej rady Slovenskej republiky pre ľudské práva a národnostné menšiny z 10. októbra 2017 č. 67. Výbor určil poslanca Augustína Hambálka za spoločného spravodajcu výborov a poveril ho podľa § 80 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov informovať Národnú radu Slovenskej republiky o výsledku rokovania výborov a predkladať návrhy na ďalší postup.

Erika Jurinová v. r.

predsedníčka Výboru Národnej rady Slovenskej republiky pre ľudské práva a národnostné menšiny